CELEX: 32012R0311
Language: lv
Date: 2011-12-21 00:00:00
Title: Komisijas Deleģētā regula (ES) Nr. 311/2012 ( 2011. gada 21. decembris ), ar ko groza Regulu (EK) Nr. 809/2004 par Eiropas Parlamenta un Padomes Direktīvas 2003/71/EK īstenošanu attiecībā uz elementiem, kas saistīti ar prospektiem un reklāmu  Dokuments attiecas uz EEZ

13.4.2012   
            
            
               LV
            
            
               Eiropas Savienības Oficiālais Vēstnesis
            
            
               L 103/13
            
         KOMISIJAS DELEĢĒTĀ REGULA (ES) Nr. 311/2012
   (2011. gada 21. decembris),
   ar ko groza Regulu (EK) Nr. 809/2004 par Eiropas Parlamenta un Padomes Direktīvas 2003/71/EK īstenošanu attiecībā uz elementiem, kas saistīti ar prospektiem un reklāmu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 4. novembra Direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, un par Direktīvas 2001/34/EK grozījumiem (1) un jo īpaši tās 7. panta 1. punktu,
   tā kā:
   
               (1)
            
            
               Komisijas Regulā (EK) Nr. 809/2004 (2) noteikta prasība trešo valstu emitentiem, publiski piedāvājot vērtspapīrus vai atļaujot to tirdzniecību regulētā tirgū, prospektos iekļaujamo vēsturisko finanšu informāciju sagatavot saskaņā ar Starptautiskajiem finanšu pārskatu standartiem (SFPS) vai trešās valsts attiecīgajiem valsts grāmatvedības standartiem, ja tie ir līdzvērtīgi iepriekšminētajiem.
            
         
               (2)
            
            
               Lai novērtētu trešās valsts vispārpieņemto grāmatvedības principu līdzvērtību pieņemtiem SFPS, Komisijas Regulā (EK) Nr. 1569/2007 (3) sniegta līdzvērtības definīcija un paredzēts mehānisms trešo valstu VPGP līdzvērtības noteikšanai. Saskaņā ar līdzvērtības noteikšanas mehānismu trešās valsts emitentiem pārejas periodā, kas beidzas 2011. gada 31. decembrī, var atļaut izmantot to trešo valstu VPGP, kurās jau bija uzsākta konverģence vai kuras bija apņēmušās pieņemt SFPS. Ir svarīgi izvērtēt to valstu centienus, kuras veikušas pasākumus savu grāmatvedības standartu konverģencei ar SFPS vai to pieņemšanai. Tādēļ Regula (EK) Nr. 1569/2007 tika grozīta, lai pagarinātu šo pārejas periodu līdz 2014. gada 31. decembrim. Komisija ņēma vērā Eiropas Vērtspapīru un tirgus iestādes (EVTI) 2010. gada novembra ziņojumu attiecībā uz Ķīnu, Kanādu, Indiju un Dienvidkoreju, kurām bija noteikts pārejas periods ar Komisijas 2008. gada 12. decembra Lēmumu 2008/961/EK par noteiktu trešo valstu grāmatvedības standartiem un starptautiskajiem finanšu pārskatu standartiem, ko izmanto trešo valstu vērtspapīru emitenti, lai sagatavotu konsolidētos finanšu pārskatus (4), un Komisijas 2008. gada 12. decembra Regulu (EK) Nr. 1289/2008, ar ko groza Komisijas Regulu (EK) Nr. 809/2004 par Eiropas Parlamenta un Padomes Direktīvas 2003/71/EK īstenošanu attiecībā uz elementiem, kas saistīti ar prospektiem un reklāmu (5), kā arī 2011. gada aprīlī atjaunināto informāciju attiecībā uz Ķīnu un Indiju
            
         
               (3)
            
            
               Ķīnas Finanšu ministrija 2010. gada aprīlī izdeva “Ceļvedi biznesa uzņēmumu Grāmatvedības standartu konverģencei ar SFPS” (BUGS), kurā atkārtoti pausta Ķīnas apņemšanās turpināt konverģenci ar SFPS. Kopš 2010. gada oktobra Starptautiskās grāmatvedības standartu padomes izdotie standarti un interpretācijas ir ieviestas BUGS. EVTI konverģences pakāpi atzina par apmierinošu, un atšķirības nerada neatbilstību SFPS. Tāpēc ir lietderīgi no 2012. gada 1. janvāra uzskatīt Ķīnas BUGS par līdzvērtīgiem pieņemtiem SFPS.
            
         
               (4)
            
            
               Kanādas Grāmatvedības standartu padome 2006. gada janvārī publiski apņēmās pieņemt SFPS līdz 2011. gada 31. decembrim. Tā apstiprināja SFPS iestrādāšanu Kanādas Sertificēto grāmatvežu institūta rokasgrāmatā kā Kanādas VPGS, kas attiecas uz visiem uz peļņu orientētiem uzņēmumiem, kam jāsniedz publiski pārskati, sākot no 2011. gada. Tāpēc ir lietderīgi no 2012. gada 1. janvāra uzskatīt Kanādas VPGS par līdzvērtīgiem pieņemtiem SFPS.
            
         
               (5)
            
            
               Korejas Finanšu uzraudzības komisija un Korejas Grāmatvedības institūts 2007. gada martā publiski apņēmās pieņemt SFPS līdz 2011. gada 31. decembrim. Korejas Grāmatvedības standartu padome ir pieņēmusi SFPS kā Korejas SFPS (K-SFPS). K-SFPS ir identiski SFPS, un kopš 2011. gada tie attiecas uz visiem kotētiem uzņēmumiem Dienvidkorejā. Arī nekotētām finanšu institūcijām un valsts īpašumā esošiem uzņēmumiem ir jāpiemēro K-SFPS. Citi nekotēti uzņēmumi tos var piemērot brīvprātīgi. Tāpēc ir lietderīgi no 2012. gada 1. janvāra uzskatīt Dienvidkorejas VPGS par līdzvērtīgiem pieņemtiem SFPS.
            
         
               (6)
            
            
               Indijas valdība un Indijas Sertificēto grāmatvežu institūts 2007. gada jūlijā publiski apņēmās pieņemt SFPS līdz 2011. gada 31. decembrim nolūkā līdz programmas beigām panākt Indijas VPGP pilnīgu atbilstību SFPS. Tomēr pēc izpētes uz vietas 2011. gada janvārī EVTI konstatēja, ka Indijas VPGP varētu būt vairākas atšķirības no SFPS, kas praksē varētu izrādīties būtiskas. Joprojām nav skaidrības par SFPS atbilstīgas pārskatu sistēmas īstenošanas grafiku. Tā kā Indijā nav emitentu, kas būtu izmantojuši brīvprātīgās agrīnās SFPS piemērošanas priekšrocības, nav arī pieredzes par SFPS izpildes nodrošināšanu.
            
         
               (7)
            
            
               Attiecīgi ir lietderīgi pagarināt pārejas periodu uz laiku līdz trim gadiem, proti, līdz 2014. gada 31. decembrim, lai ļautu trešo valstu emitentiem Savienībā sagatavot savus gada un pusgada finanšu pārskatus saskaņā ar Indijas VPGP.
            
         
               (8)
            
            
               Pārejas periods, kurā saskaņā ar Regulu (EK) Nr. 809/2004 Ķīnas, Kanādas Dienvidkorejas un Indijas VPGP bija noteikts līdzvērtības statuss, beidzas 2011. gada 31. decembrī, tāpēc šī regula būtu jāpiemēro no 2012. gada 1. janvāra. Tas vajadzīgs, lai minēto trešo valstu emitentiem, kas kotējas Savienībā, sniegtu tiesisko noteiktību un izvairītos no situācijas, kad tiem savi finanšu pārskati jāsalāgo ar SFPS. Retrospektīvā piemērošana attiecīgajiem emitentiem tādējādi mazina iespējamo papildu slogu.
            
         
               (9)
            
            
               Tādēļ attiecīgi jāgroza Regula (EK) Nr. 809/2004,
            
         IR PIEŅĒMUSI ŠO REGULU.
   1. pants
   Regulas (EK) Nr. 809/2004 35. pantu groza šādi:
   
               1)
            
            
               panta 5. punktā pievieno šādu otro daļu:
               “Papildus pirmajā daļā minētajiem standartiem no 2012. gada 1. janvāra trešo valstu emitenti var sniegt vēsturisko finansiālo informāciju saskaņā ar šādiem standartiem:
               
                           a)
                        
                        
                           Ķīnas Tautas Republikas vispārpieņemtie grāmatvedības principi;
                        
                     
                           b)
                        
                        
                           Kanādas vispārpieņemtie grāmatvedības principi;
                        
                     
                           c)
                        
                        
                           Korejas Republikas vispārpieņemtie grāmatvedības principi.”;
                        
                     
         
               2)
            
            
               panta 5.a punktu aizstāj ar šādu:
               “5.a   Uz trešo valstu emitentiem neattiecina prasību saskaņā ar I pielikuma 20.1. punktu, IV pielikuma 13.1. punktu, VII pielikuma 8.2. punktu, X pielikuma 20.1. punktu vai XI pielikuma 11.1. punktu sniegt atkārtotu pārskatu par vēsturisko finansiālo informāciju, kas iekļauta prospektā un attiecas uz finanšu gadiem pirms finanšu gadiem, kas sākas 2015. gada 1. janvārī vai vēlāk, vai prasību saskaņā ar VII pielikuma 8.2.a punktu, IX pielikuma 11.1. punktu vai X pielikuma 20.1.a punktu sniegt izvērstu aprakstu par atšķirībām starp SFPS, kas pieņemti atbilstīgi Regulai (EK) Nr. 1606/2002, un grāmatvedības standartiem, saskaņā ar kuriem šādu informāciju gatavo attiecībā uz finanšu gadiem pirms finanšu gadiem, kas sākas 2015. gada 1. janvārī vai vēlāk, ja vēsturiskā finanšu informācija ir sagatavota saskaņā ar Indijas Republikas vispārpieņemtajiem grāmatvedības standartiem.”
            
         2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
   To piemēro no 2012. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 21. decembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 345, 31.12.2003., 64. lpp.
   
      (2)  OV L 149, 30.4.2004., 1. lpp.
   
      (3)  OV L 340, 22.12.2007., 66. lpp.
   
      (4)  OV L 340, 19.12.2008., 112. lpp.
   
      (5)  OV L 340, 19.12.2008., 17. lpp.